Diari Oficial de la Generalitat Valenciana


Sumari del DOGV 6435, del 11-01-2011 (2011/70)

ORDRE 56/2010, de 29 de desembre, de la Conselleria d'Economia, Hisenda i Ocupació, per la qual s'establix el Programa de Tallers de Formació i Inserció Laboral i es convoquen i es regulen subvencions per a l'exercici 2011.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6435

Data del DOGV
:   11-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/70


Data del document
:   29-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 56/2010, de 29 de desembre, de la Conselleria d'Economia, Hisenda i Ocupació, per la qual s'establix el Programa de Tallers de Formació i Inserció Laboral i es convoquen i es regulen subvencions per a l'exercici 2011. [2011/70]  
Capítol I. Disposicions comunes  
Secció primera. Àmbit objectiu i de gestió  
Article 1r. Objecte, àmbit i gestió  
Article 2n. Programes d'actuació  
Article 3r. Quantia de les ajudes  
Secció segona. Àmbit subjectiu  
Article 4t. Beneficiaris  
Article 5é. Obligacions de les entitats beneficiàries  
Article 6é. Destinataris dels tallers  
Secció tercera. Característiques dels tallers  
Article 7é. Àrees  
Article 8é. Àrees de Formació i de Tutoria  
Article 9é. Itinerari individualitzat d'inserció  
Article 10é. Professor/a  
Article 11é. Formadors  
Capítol II. Procediment de concessió  
Article 12é. Presentació de sol·licituds i termini  
Article 13é. Documentació que acompanyarà a la sol·licitud  
Article 14é. Instrucció del procediment, valoració de les sol·licituds  
Article 15é. Forma de concedir les subvencions  
Article 16é. Resolució  
Capítol III. Procediment de desenvolupament i gestió dels tallers  
Secció primera. Normes relatives al desenvolupament dels tallers  
Article 17é. Subcontractació  
Article 18é. Tècnics d'enllaç  
Article 19é. Selecció de l'alumnat  
Article 20é. Nombre de participants  
Article 21é. Inici del taller  
Article 22é. Duració i horari  
Article 23é. Control del desenvolupament del taller  
Article 24é. Altes i baixes dels alumnes  
Article 25é. Avaluació de l'alumnat  
Article 26é. Sobre la qualitat de la docència  
Article 27é. Finalització del taller  
Secció segona. Pràctiques no laborals  
Article 28é. Àmbit d'aplicació  
Article 29é. Objectius  
Article 30é. Programa formatiu  
Article 31é. Avaluació de les PNL  
Article 32é. Funcions i tasques  
Article 33é. Període de realització  
Article 34é. Relació alumne-centre de treball  
Article 35é. Compensació econòmica a les empreses col·laboradores  
Capítol IV. Procediment de justificació comprovació i pagament  
Secció primera. Dels costos subvencionables  
Article 36é. Costos elegibles per a les entitats beneficiàries  
Secció segona. Procediment de justificació i pagament de la subvenció  
Article 37é. Pagament i liquidació de les subvencions  
Article 38é. Rendiments financers  
Secció tercera. Causes de minoració i reintegrament  
Article 39é. Causes específiques de minoració i reintegrament  
Disposicions addicionals  
Primera  
Segona  
Tercera  
Disposicions finals  
Primera  
Segona  
Annex  
Els Tallers de Formació i Inserció Laboral, són un instrument formatiu implantat per la Generalitat en el marc de l'anterior Programa Operatiu de la Comunitat Valenciana, com a fórmula per al desenvolupamentd'«itineraris individuals d'inserció», dirigits a col·lectius amb especials dificultats d'inserció en el mercat de treball per a facilitar-los la seua incorporació laboral per mitjà d'accions que combinaren l'orientació i formació professional, la recerca activa d'ocupació i, finalment, la seua inserció.  
Este mecanisme formatiu continua sent hui igualment vàlid i així ho va proposar la Generalitat per al Programa Operatiu 2007-2013. Este programa s'orienta als col·lectius que es troben en una situació objectiva de més dificultat d'accés al mercat de treball, per a facilitar així la seua plena integració social. En este sentit i completant el que establix el referit Programa Operatiu, els col·lectius individualitzats als quals es dirigixen estos tallers, són les persones amb discapacitat, les persones en risc d'exclusió social i els immigrants. D'acord amb les pròpies característiques dels Tallers de Formació i Inserció Laboral, estos hauran d'atendre a les característiques individuals dels alumnes que hi participen.  
La present ordre manté bàsicament les mateixes característiques que en anteriors convocatòries, reforçant que les Àrees de Formació dels Tallers es vinculen al desenvolupament d'especialitats formatives reconegudes o a algun dels mòduls del Catàleg Nacional de Qualificacions per a facilitar, si és el cas, l'acreditació d'estos processos formatius; així, l'Ordre prima les accions que donen lloc a l'obtenció de certificats de professionalitat, carnets professionals, així com les que habiliten per a l'exercici de treballs relacionats amb l'atenció a persones dependents. A més, es prioritzen com a beneficiàries de les ajudes a aquelles entitats que assumisquen compromís d'inserció dels alumnes formats i es considera l'establiment de mòduls formatius específics que faciliten la integració sociolaboral de la població immigrant, quan participe en qualsevol d'estos Tallers, d'acord amb els programes que a este efecte establix la Generalitat.  
En definitiva, els programes que es financen a càrrec d'esta ordre tracten d'avançar cap als objectius establits en la Llei Orgànica 5/2002, de les Qualificacions i la Formació Professional, considerant esta com a inversió en capital humà i propiciant la seua integració amb el conjunt de les polítiques actives d'ocupació en clau comunitària.  
Per tot això, i fent ús de les facultats que em conferixen la Llei 5/1983 de 30 de desembre de Govern Valencià; la Llei de la Generalitat 3/2000, de 17 d'abril, per la qual es crea el Servici Valencià d'Ocupació i Formació; el Decret 129/2007, de 27 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Govern Valencià, pel qual s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, i pel Decret 141/2003, d'1 d'agost, ambdós del Govern Valencià, oït el Consell Valencià de Formació Professional,  
DISPOSE  
CAPÍTOL I  
Disposicions comunes  
Secció primera  
Àmbit objectiu i de gestió  
Article 1. Objecte, àmbit i gestió  
1. Les subvencions que es regulen i es convoquen per mitjà de la present Ordre tenen com a objecte el finançament total o parcial, durant l'exercici 2011, del Programa de Tallers de Formació i Inserció Laboral (Tallers FIL).  
2. Els Tallers de Formació i Inserció Laboral estaran dirigits a persones amb dificultats d'integració en el mercat del treball, a fi de proporcionar-los la qualificació professional per a exercir una ocupació concreta i adequada a les necessitats de les empreses de la Comunitat Valenciana, per mitjà d'una formació adaptada a les seues característiques individuals.  
3. Tots els Tallers FIL hauran de desenvolupar-se a la Comunitat Valenciana, llevat que s'autoritze un àmbit geogràfic diferent.   
4. La gestió de les subvencions previstes en la present Ordre correspondrà al Servici Valencià d'Ocupació i Formació (d'ara en avant SERVEF) i la instrucció dels expedients a les direccions territorials d'Ocupació del SERVEF.  
Article 2. Programes d'actuació  
Els tallers es configuraran d'acord amb alguna de les modalitats següents:  
a) Tallers per a persones discapacitades,  
b) Tallers per a persones en risc d'exclusió social,  
c) Tallers per a immigrants.  
Article 3.Quantia de les ajudes  
1. Es podrà atorgar subvencions a cada un dels projectes presentats a l'empara d'esta ordre, una ajuda de 7 euros per hora i alumne.  
2. D'acord amb el que preveu l'article 36.3, els alumnes participants en un taller FIL a l'empara de la present Ordre, rebran una ajuda econòmica en concepte d'assistència per un import de 10 euros per dia realment assistit.   
3. D'acord amb el que preveu l'article 36.4, per als tallers dirigits a persones discapacitades en concepte de subvenció per inversions en instal·lacions, maquinària i utillatge, es podrà atorgar un import màxim de 4.500 euros. Les inversions hauran de quantificar-se de forma detallada en el projecte d'actuació, amb indicació d'unitats d'obres i preus unitaris, i hauran de destinar-se exclusivament a les necessitats l'acció formativa que calga desenvolupar.  
Secció segona  
Àmbit subjectiu  
Article 4. Beneficiaris   
1. Podran ser beneficiaris de les subvencions previstes en la present ordre les entitats següents:  
a) entitats locals,  
b) organitzacions empresarials,  
c) organitzacions sindicals,  
d) altres entitats sense ànim de lucre.  
2. Els que aspiren a ser perceptors de les distintes ajudes hauran d'acreditar capacitat suficient de mitjans materials, humans i organitzatius per a aconseguir els objectius establits en el Programa, i complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre del Consell de la Generalitat (DOCV núm. 4.907, de 21.12.2004).   
3. No podran obtindre la consideració de beneficiaris les entitats sotmeses en alguna de les circumstàncies establides en l'article 13.2) i 3) de la Llei 38/2003, de 17 de Novembre, General de Subvencions.  
Tampoc podran obtindre la condició de beneficiari, les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
4. Serà requisit per a la concessió de les subvencions i per al pagament d'estes que els beneficiaris es troben al corrent en el pagament d'obligacions per reintegrament de subvencions. S'entendrà que estan al corrent quan no tinguen deutes amb l'administració per reintegrament de subvencions en període executiu, d'acord amb el que preveu l'article 21 del Reglament de la Llei General de Subvencions.  
Article 5. Obligacions de les entitats beneficiàries  
Són obligacions de les entitats beneficiàries:  
a) Informar els alumnes dels tallers, prèviament al seu començament, sobre les qualificacions a obtindre després de la realització d'estos, així com de les habilitacions professionals a què donen lloc les dites qualificacions.   
b) Justificar davant del SERVEF, el compliment dels requisits i les condicions exigides en esta ordre.  
c) Justificar davant del SERVEF, en el termini i en els termes establits en la present Ordre, la realització dels tallers i els gastos subvencionats.  
d) Facilitar al SERVEF les tasques de seguiment i control tècnic.  
e) Sotmetre's a les actuacions de comprovació, a efectuar pel SERVEF, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, d'acord amb el que preveu l'article 45 de la Llei 38/2003, de 17 de novembre, General de Subvencions, aportant tota aquella informació que li siga requerida en l'exercici de les actuacions anteriors.  
f) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control, i aportar-los en el termini de cinc dies quan siguen requerits per l'administració. D'acord amb el que preveu l'article 90 del Reglament (CE) núm. 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el Reglament (CE) núm. 1260/1999, els documents justificatius relacionats amb els gastos i amb les auditories, hauran de conservar-se durant un període mínim de tres anys a partir del tancament del Programa Operatiu, que en el present cas estén la seua vigència durant el període 2007-2013. Les entitats que, sense haver transcorregut l'esmentat període, decidisquen suspendre la seua activitat o dissoldre's, hauran de remetre una còpia de l'esmentada documentació al SERVEF.  
g) Comunicar al SERVEF la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat que tinguen com a objecte el finançament de les activitats subvencionades.  
h) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant la Seguretat Social en els termes establits reglamentàriament.  
i) Disposar dels llibres comptables, registres diligenciats i la resta de documents degudament auditats en els termes exigits per les legislacions mercantil i sectorial aplicable al beneficiari en cada cas.  
j) Portar compte separat de la subvenció concedida, obrint les subcomptes necessàries d'ingressos i gastos per cada acció subvencionada, assignant en les subcomptes de gastos, si és el cas, la part corresponent de gastos comuns imputada concretament a l'acció subvencionada.  
En el cas d'entitats subjectes a comptabilitat pública, s'adequarà esta obligació als sistemes de comptabilització corresponents.  
k) En el cas de realitzar Pràctiques no Laborals (d'ara en avant PNL), comunicar als representants legals dels treballadors dels centres laborals en què es desenvolupen les pràctiques, així com a la Inspecció Provincial de Treball corresponent, la relació d'alumnes participants en este Programa, la duració del mateix, i el seu programa formatiu. La dita comunicació haurà de tindre lloc abans de l'inici de la PNL.  
l) No percebre quantitat alguna de l'alumnat participant en l'acció subvencionada.  
ll) Pagar els alumnes que tinguen dret a això la corresponent ajuda.  
m) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat, i cofinançada pel Fons Social Europeu fins a un màxim del 80%, a càrrec del Programa Operatiu PO2007ES052PO003, de conformitat amb les instruccions i els models que a este efecte subministre el SERVEF.  
n) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
o) Acceptar la seua inclusió en la llista de beneficiaris que es publicarà de conformitat amb l'article 7.2-d) del Reglament (CE) núm. 1828/2006 de la Comissió, de 8 de desembre de 2006, publicat en el DOUE de 27/12/2006, llista en què s'inclourà, a més dels beneficiaris, els noms de les operacions i la quantitat de fons públics assignada a les operacions.  
Article 6. Destinataris dels tallers  
Amb caràcter general, seran destinatàries del present Programa les persones desocupades que estiguen inscrites en els centres SERVEF d'Ocupació amb data anterior a la seua incorporació al taller.  
El requisit d'inscripció en els centres SERVEF d'Ocupació es comprovarà per l'administració a partir de les dades que hi ha en el SERVEF.  
Segons la modalitat de Taller s'exigirà a cada participant, reunir un dels requisits següents:  
- Persones amb discapacitats físiques, psíquiques, sensorials o malaltes mentals cròniques, acreditades a través del certificat del Centre de Diagnòstic i Orientació de Minusvalidesa de la Direcció General d'Integració Social del Discapacitat.  
- Persones en situació de risc d'exclusió social, acreditat a través de justificant emés per un servici social general o especialitzat.   
- Immigrants extracomunitaris amb permís de residència, acreditat a través de justificants en vigor, o que es troben baix tutela de l'administració, o amb sol·licitud d'asil polític admesa a tràmit.  
Secció tercera  
Característiques dels tallers  
Article 7. Àrees  
Els tallers que es desenvolupen a l'empara de la present ordre, es componen d'itineraris individualitzats d'inserció, que inclouran una àrea de formació, una àrea de tutoria i implicaran una anàlisi de les característiques individuals dels participants per a personalitzar al màxim l'itinerari d'inserció. Podran incloure, a més, en funció dels destinataris, les àrees següents:  
1. Recerca activa d'ocupació per part de l'entitat, que permeta dirigir la formació a una ocupació concreta, en la mesura que siga possible prèviament coneguda.  
2. Seguiment del desenvolupament de la inserció, en cas de produir-se contractació en els termes establits en l'article 37.5, fins a 30 dies posteriors a la incorporació a un lloc de treball.  
Article 8. Àrees de Formació i de Tutoria  
1. En cada itinerari, l'Àrea de Formació inclourà mòduls formatius de Formació Professional per a l'Ocupació, que podrà ser algun dels previstos en el fitxer d'especialitats del SPEE en vigor a l'1 de gener del 2011, o algun dels mòduls del catàleg nacional de les qualificacions, amb una duració mínima de 250 hores, a la qual s'afegirà un mòdul de sensibilització mediambiental, amb una duració de 9 hores, que correspondrà a l'especialitat del fitxer d'especialitats abans esmentat codi FCOA02, dirigit a introduir l'alumnat en el coneixement dels principals problemes mediambientals, tant a escala general, com en l'àmbit laboral i les seues possibles solucions.  
Els projectes formatius determinaran, amb claredat, si s'adapten als mòduls i continguts assenyalats amb anterioritat. En cas que no tinguen vinculació amb els referents del fitxer d'especialitats del SPEE o del catàleg nacional de les qualificacions, la denominació de les accions no haurà de donar lloc a equívocs ni confusions amb accions semblants d'estos referents.   
L'Àrea de Formació podrà incloure, així mateix, en funció dels destinataris:  
a) Pràctiques No Laborals (PNL), destinades a l'adquisició de competències bàsiques, professionals i polivalents que permeten la inserció sociolaboral i l'exercici responsable d'una ocupació, que es realitzaran en les condicions assenyalades en el capítol III de la present Ordre.  
b) Formació bàsica en àrees instrumentals, com a llenguatge o matemàtiques, sempre en el context sociolaboral, i partint dels coneixements previs dels alumnes.  
c) Formació i orientació laboral, encaminada a familiaritzar els participants amb la normativa, la prevenció de riscos laborals, les tècniques de recerca d'ocupació, i a proporcionar un coneixement del mercat laboral.  
d) Formació en habilitats socioprofessionals de caràcter polivalent, que permeten a l'alumnat adquirir un repertori de competències comunes a un conjunt d'ocupacions.  
e) Quan en el projecte participen alumnes immigrants, el SERVEF podrà establir la necessària impartició d'un mòdul formatiu per a facilitar la seua integració sociolaboral, d'acord amb els programes que, a este efecte, establisca la Generalitat.  
2. L'Àrea de Tutoria anirà destinada a facilitar a l'alumnat suport, informació i recursos complementaris al llarg de tot el taller, a més de facilitar el desenvolupament personal, les actituds i orientacions necessàries per a la recerca de treball, la contínua actualització professional, l'autoestima i la motivació.  
Article 9. Itinerari individualitzat d'inserció  
En el termini de 15 dies des del començament del taller, l'entitat elaborarà, per a cada participant, un itinerari individualitzat d'inserció que inclourà el programa adaptat que s'ha dissenyat després de l'anàlisi de les seues característiques.  
Article 10 .Professor/a  
L'entitat nomenarà, per a cada alumne participant, un professor/a, que serà el responsable de la tutoria, l'orientació, el seguiment i la coordinació de tot l'itinerari d'inserció.  
Article 11. Formadors  
1. Per a desenvolupar els tallers, les entitats promotores comptaran, com a mínim, amb el personal següent:  
a) Almenys una persona amb llicenciatura de Psicologia, Pedagogia o Psicopedagogia, Ciències de l'Educació, Diplomatura en Educació Social, en Treball Social o Magisteri, o Tècnic superior en Integració Social, que assumirà les tasques de coordinació del taller.   
b) Una persona experta en els mòduls de Formació Professional per a l'Ocupació, preferentment amb coneixements polivalents teoricopràctics. Els dits coneixements hauran d'acreditar-se per mitjà de documentació que demostre l'experiència en les especialitats triades.  
2. En els programes en què participen persones amb discapacitats, persones en situació de risc d'exclusió social o immigrants, es podrà comptar amb la intervenció d'altres professionals en funció de les característiques d'aquells, fent constar la titulació, les funcions i els objectius en el projecte d'actuació.  
CAPÍTOL II  
Procediment de concessió  
Article 12. Presentació de sol·licituds i termini  
1. Les sol·licituds per a l'obtenció de les ajudes regulades per la present Ordre, hauran de dirigir-se al SERVEF i es presentaran en model normalitzat en la Direcció General del SERVEF, o en la corresponent Direcció Territorial d'Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que establix l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i l'ordre de 9 de maig de 2005, de la Conselleria d'Economia, Hisenda i Ocupació (DOGV de 25 de maig de 2005), que regula el procediment de tramitació telemàtica de sol·licitud de subvencions i la presentació de documentació en l'àmbit competencial del Servici Valencià d'Ocupació i Formació.  
Cada entitat podrà presentar una sola sol·licitud incloent un màxim de tres projectes de Tallers de Formació i Inserció Laboral per província.  
2. El termini de presentació de sol·licituds de les ajudes regulades en la present Ordre serà de trenta dies naturals a comptar de l'endemà a la publicació d'esta en el Diari Oficial de la Comunitat Valenciana.   
Article 13 .Documentació que acompanyarà a la sol·licitud  
1. Tota sol·licitud haurà d'anar acompanyada de la documentació següent:  
a) Documentació acreditativa i identificadora de l'entitat sol·licitant i del seu representant legal, i en el cas d'altres entitats sense ànim de lucre a què es referix l'article 4.1.d), un informe en què s'indicarà la seua composició i la seua trajectòria en l'àmbit social.  
b) Document d'identificació fiscal de l'entitat sol·licitant.  
c) Dades de domiciliació bancària segons model facilitat a este efecte (fitxa de manteniment de tercers).  
d) Autorització expressa al SERVEF per a obtindre a través de tècniques electròniques, informàtiques o telemàtiques, les dades acreditatives que l'entitat sol·licitant es troba al corrent de l'òmplic de les seues obligacions tributàries amb la Hisenda estatal i amb la Hisenda autonòmica valenciana, així com de les seues obligacions amb la Seguretat Social. En qualsevol altre cas, hauran d'aportar-se certificats originals positius, o còpia compulsada, de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.   
e) Document acreditatiu de l'últim abonament de l'Impost d'Activitats Econòmiques (IAE), o declaració responsable de la seua exempció o no subjecció.  
f) Projecte de les actuacions que es desitgen desenvolupar en una única sol·licitud, en suport CD i/o en paper, en què es concretaran els itineraris individualitzats, en cas de conéixer els participants, les àrees que es preveuen desenvolupar i els seus continguts, la metodologia per a individualitzar la formació, mitjans materials i les característiques del personal i de l'alumnat. Quan es preveja impartir una especialitat de les recollides en el fitxer d'especialitats del SPEE els mitjans materials i humans s'ajustaran al que preveu el corresponent programa.  
g) Compromís voluntari, si és el cas, d'acord amb el model recollit en l'annex a la present Ordre, de realització de PNL en els termes recollits en el capítol III de la present Ordre.   
h) Descripció i plans de les instal·lacions que calga utilitzar per al desenvolupament del taller, que s'hauran d'ajustar al que preveu cada programa quan l'acció formativa a desenvolupar siga alguna de les recollides en el fitxer d'especialitats del SPEE, i que, així mateix, hauran de reunir les degudes condicions d'accessibilitat per a discapacitats físics.  
i) Documentació que acredite el dret d'ús de les indicades instal·lacions, documentació que haurà de reunir tots els requisits legals.  
j) Llista prioritzada de les inversions que es preveuen realitzar, en el supòsit de sol·licitar subvencions per a la realització d'un taller per a persones discapacitades.  
k) Declaració responsable de no trobar-se en cap dels supòsits de l'article 13.2 i 3, de la Llei 38/2003, de 17 de novembre, General de Subvencions, segons model normalitzat.  
l) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació.   
2. En el cas que els dos primers documents mencionats en l'anterior apartat ja estigueren en poder del SERVEF, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats, així com l'expedient, i que no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.   
3. Quan la sol·licitud no reunisca els requisits establits en la present Ordre, o no s'acompanye la documentació que d'acord amb esta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que si així no ho feren, se li tindrà per desistits de la seua petició, prèvia resolució de la directora general del SERVEF o de l'òrgan en qui delegue, que haurà de ser dictada en els termes que preveu l'article 42 de l'esmentada Llei.  
Article 14. Instrucció del procediment, valoració de les sol·licituds  
1. Tota sol·licitud efectuada a l'empara de la present Ordre, una vegada es comprove per l'òrgan instructor que l'entitat complix els requisits i que la documentació requerida està completa, estarà subjecta:  
A) a una valoració pels tècnics de la corresponent Direcció Territorial d'Ocupació del SERVEF en què s'analitzaran:  
- La idoneïtat del personal docent previst en el TFIL, que es valorarà fins a 8 punts, havent d'obtindre un mínim de 4 punts.  
- La infraestructura docent de l'entitat sol·licitant, que es valorarà fins a 4 punts, havent d'obtindre un mínim de 2 punts.  
- El compromís d'inserció voluntàriament manifestat per les entitats sol·licitants, que no serà inferior al 25% dels alumnes que finalitzen el taller, que es valorarà fins a 6 punts, havent d'obtindre una puntuació mínima d'1 punt.  
- La realització de Pràctiques No Laborals que es valorarà fins a 3 punts, havent d'obtindre una puntuació mínima d'1.   
Resultat de l'Avaluació de la Formació professional per a l'ocupació realitzada pels alumnes (EFO) d'anteriors exercicis, que es valorarà fins a 4 punts, havent d'obtindre en este apartat una puntuació mínima d'1.  
- Resultat de l'Avaluació de la Formació professional per a l'ocupació realitzada pels tècnics d'enllaç (EFOTEC) d'anteriors exercicis, que es valorarà fins a 4 punts, havent d'obtindre en este apartat una puntuació mínima d'1.  
Els continguts formatius, quan els mateixos responguen a especialitats del fitxer d'especialitats formatives del SPEE i s'impartisquen els mòduls complets, atorgant-se una puntuació de 7 punts.  
B) a una valoració per part d'una Tècnica, constituïda a nivell provincial, en què s'analitzaran:  
- El perfil dels destinataris del Taller de Formació i Inserció Laboral, que es valorarà fins a 5 punts. En el supòsit de Tallers per a persones en risc d'exclusió social s'atorgara la puntuació màxima quan els destinataris siguen menors que estiguen tutelats per la Generalitat Valenciana o joves menors de 23 anys que provinguen d'institucions de menors de la Comunitat Valenciana.  
- Els continguts formatius i les activitats complementàries de les accions que calga desenvolupar, que es valorarà fins a 7 punts, havent d'obtindre un mínim de 3 punts.   
- La metodologia, que es valorarà fins a 4 punts, havent d'obtindre un mínim d'1 punt.   
- El compliment del compromís d'inserció assumit en l'exercici anterior, que es valorarà proporcionalment aplicant una puntuació de 8 punts quan s'haja complit el 100%, i fins a -2 punts quan s'haja incomplit totalment el dit compromís.  
La dita tècnica estarà presidida pel respectiu cap de Servici Territorial de Formació, o persona que li substituïsca, i en ella s'integraran:  
· quatre tècnics de la respectiva Direcció Territorial d'Ocupació del SERVEF;  
· un tècnic, per província, de la Conselleria de Benestar Social, nomenats a proposta de l'òrgan competent de la Conselleria;  
· un tècnic, per província, de la Conselleria de Solidaritat i Ciutadania, nomenat a proposta de l'òrgan competent de la Conselleria;  
· dos representants, per província, de les organitzacions sindicals més representatives;  
· dos representants, per província, de les associacions empresarials més representatives.  
Esta Mesa Tècnica, com a òrgan col·legiat, s'ajustarà en el seu funcionament al règim establit en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
C) L'obtindre en qualsevol dels anteriors apartats una puntuació inferior a la mínima assenyalada, determinarà la denegació de l'ajuda sol·licitada.   
2. La mesa tècnica, una vegada realitzada la valoració material, elaborarà, per a cada tipus de taller, una llista ordenada per la puntuació obtinguda dels projectes que hagen sigut objecte de valoració tècnica i material, amb indicació dels factors o criteris tinguts en compte i la seua aplicació concreta.   
3. La Direcció Territorial d'Ocupació del SERVEF de cada província, a la vista de l'expedient i de l'informe del resultat de la valoració, i de les circumstàncies que pogueren concórrer, formularà la proposta de resolució degudament motivada.  
4. Amb caràcter previ a la proposta de resolució, l'entitat beneficiària haurà de trobar-se al corrent en el compliment de les obligacions tributàries i amb la Seguretat Social. En el cas que s'haguera expirat el termini de validesa dels els certificats aportats junt amb la sol·licitud, es requerirà per l'òrgan instructor la corresponent acreditació.  
Article 15. Forma de concedir les subvencions  
Les subvencions previstes en la present ordre es concediran en règim de concurrència competitiva.  
Article 16. Resolució  
1. El director general del SERVEF, o òrgan en qui delegue, dictarà les resolucions procedents fins a esgotar el pressupost assignat.   
Si després de la concessió d'una subvenció, una entitat renunciara a esta, l'import de la dita subvenció podrà ser destinat a atendre una sol·licitud que figure en la llista elaborada per la mesa tècnica, segons l'ordre de puntuació.  
2. El termini màxim per a resoldre i notificar la resolució procedent serà de sis mesos a comptar de l'endemà de la publicació de la resolució per la qual es dóna publicitat a les línies de crèdit i a l'import global màxim destinat a la concessió de les subvencions.  
3. La resolució es notificarà als interessats en els termes que preveu l'article 58 de la Llei 30/1992, de Règim Jurídic de les Administracions Públiques i del procediment Administratiu Comú, en la redacció donada en la Llei 4/1999.  
4. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la petició formulada.  
5. El text de les resolucions contindrà la motivació de la resolució, les dades relatives a cada taller, el número d'expedient, l'entitat beneficiària, el lloc de realització de l'acció subvencionada, la duració horària, el nombre d'alumnes, la realització, si és el cas, de Pràctiques no Laborals, la quantia concedida i el compromís d'inserció laboral assumit, i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària d'esta.  
6. Les resolucions que dicte el director general del SERVEF a l'empara de la present Ordre esgoten la via administrativa, i contra elles podrà interposar-se recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà a la notificació de la resolució, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció contenciosa administrativa o, potestativament, recurs de reposició davant d'este mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
7. En el supòsit que les entitats interessades foren entitats locals, es podrà interposar recurs contenciós administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
8. El SERVEF publicarà d'acord amb la normativa vigent les ajudes concedides amb expressió de la convocatòria, el programa i el crèdit pressupostari a què s'imputen, beneficiari, quantitat concedida i finalitat de la subvenció.  
CAPÍTOL III  
Procediment de desenvolupament i gestió dels tallers  
Secció primera  
Normes relatives al desenvolupament dels tallers  
Article 17. Subcontractació  
1. Els beneficiaris podran subcontractar el professorat i la selecció de l'alumnat, sense que supere el 80% de l'import de l'activitat subvencionada. El professorat haurà de subjectar-se al perfil que ha sigut objecte de valoració.  
Quan l'activitat concertada amb tercers excedisca del 20 per 100 de l'import de la subvenció i el dit import siga superior a 60.000 euros, la subscripció del corresponent contracte haurà de formalitzar-se per escrit i ser autoritzat prèviament per l'òrgan concedent, ja siga de forma expressa en la pròpia resolució de concessió de la subvenció o mitjançant una resolució posterior, emesa en el termini de 15 dies a comptar de la sol·licitud de l'autorització. S'entendrà atorgada l'autorització quan transcórrega l'esmentat termini sense pronunciament de l'òrgan concedent. En cap cas podrà fraccionar-se un contracte amb l'objecte de disminuir la quantia d'este i eludir el compliment d'este requisit.  
2. En tot cas, s'aplicarà als beneficiaris i contractistes els límits i obligacions establits en l'article 29 de la Llei 38/2003, de 17 de novembre, General de Subvencions, i en l'article 68 del Reglament de la dita Llei.  
3. En el cas que l'entitat beneficiària subcontracte la impartició de la docència, sense perjuí del que establix el paràgraf anterior, la documentació justificativa relacionarà, per a cada docent, les seues dades personals, mòduls impartits, nombre d'hores i la quantitat abonada en concepte de salari en relació a les hores d'impartició de les accions formatives, avaluacions i revisions periòdiques dels alumnes, preparació de classes i tutoria.  
Article 18. Tècnics d'enllaç  
El director territorial d'Ocupació del SERVEF corresponent assignarà a cada una de les entitats col·laboradores un tècnic que actuarà com a interlocutor entre estes i l'esmentada direcció territorial.  
Dita tècnica tindrà entre les seues funcions:  
a) Informar l'entitat col·laboradora, per escrit, dels tràmits que ha de seguir al desenvolupar el taller.  
b) Estar informat de la realització de les proves de selecció i del seu contingut.  
c) Conéixer el començament i finalització de cada taller.  
d) Estar informat de les incidències succeïdes en cada taller.  
e) Coordinar les tasques necessàries per a dur a terme el control de qualitat de la docència.  
f) Vetlar pel correcte desenvolupament del taller i proposar les mesures oportunes a l'entitat col·laboradora o a la Direcció Territorial d'Ocupació i Formació del SERVEF si és el cas, inclosa la suspensió cautelar de l'acció formativa, en el termini de 10 dies des que es va efectuar la visita en què es van detectar les anomalies, sense que estes hagen sigut esmenades.  
g) Informar l'alumnat de la possibilitat d'acudir al seu centre SERVEF d'Ocupació, una vegada finalitzat el taller com apte, perquè l'especialitat cursada siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.  
Article 19. Selecció de l'alumnat  
1. L'entitat sol·licitant determinarà el perfil general de les persones participants en cada taller, perfil que s'haurà d'ajustar al que preveu cada programa quan l'acció formativa a desenvolupar siga alguna de les arreplegades en el fitxer d'especialitats del SPEE.  
2. En el supòsit de realitzar-se un procés de selecció, l'entitat sol·licitant haurà de comptar amb el personal tècnic, extern o intern, adequat que requerisca el procés de selecció de l'alumnat participant.  
3. L'entitat podrà sol·licitar al centre SERVEF d'Ocupació una relació de possibles alumnes que s'ajusten al perfil per ella previst.  
4. Una vegada finalitzat el procés de selecció, es confeccionarà una acta firmada pel responsable d'este, així com pel responsable de l'entitat beneficiària, en què figuraran els barems utilitzats per a la selecció, les persones que hagen sigut seleccionades per a realitzar el taller, així com la llista de reserves i de no admesos.  
5. Es donarà prioritat en la selecció a les dones que hagen sigut objecte de violència domèstica, i en el supòsit de tallers de Formació i Inserció Laboral per a persones en risc d'exclusió social a menors que estiguen tutelats per la Generalitat Valenciana o joves menors de 23 anys que provinguen d'institucions de menors de la Comunitat Valenciana.  
Article 20. Nombre de participants  
El nombre de participants en tallers estarà comprés entre 6 i 10.  
Article 21. Inici del taller  
1. És preceptiva la comunicació fefaent per part de l'entitat beneficiària, inclús per mitjà de fax, de la data d'inici de cada taller, que haurà de tindre lloc en el termini d'un mes a comptar de l'endemà de la notificació de la resolució de concessió de la subvenció, als tècnics d'enllaç, amb indicació de l'horari i del lloc d'impartició, tot això amb anterioritat a la dita data.  
2. L'entitat disposarà de 15 dies naturals des de l'inici del taller per a remetre a la Direcció Territorial d'Ocupació i Treball del SERVEF que corresponga la documentació següent:  
a) L'acta de selecció, si és el cas, que contindrà: relació d'alumnes presentats, seleccionats i reserves, així com una indicació de les actuacions realitzades i els criteris per a la selecció de l'alumnat.  
b) Relació nominal dels professors junt amb el seu currículum, ajustat al corresponent projecte d'actuacions.  
c) La relació de participants que comencen l'acció, el nombre de la qual no podrà sobrepassar l'assenyalat en la resolució de concessió.  
d) Els itineraris individualitzats d'inserció.  
e) El programa formatiu de les PNL, en el cas que estiga prevista la seua realització.  
f) Calendari lectiu.  
g) La pòlissa de l'assegurança d'accidents de l'alumnat, o si no n'hi ha la carta de garanties d'este, que serà sempre sense franquícia i que comprendrà almenys la cobertura següent:  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del taller, incloent les PNL i el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.  
- Indemnització a les empreses on es desenvolupen les PNL pels danys que els pogueren causar els alumnes en el seu desenvolupament  
- Indemnització mínima de 12.000 euros per defunció o invalidesa permanent derivats d'un accident en el taller o en el desplaçament.  
- Indemnització diària dels alumnes derivada d'un accident en el taller que produïsca una impossibilitat temporal d'assistència. El període serà el que comprenga la dita incapacitat i fins a un màxim d'un any. La indemnització mínima serà de sis euros diaris.  
L'entitat col·laboradora estarà obligada a tindre la cobertura en l'assegurança d'accidents durant tot el període lectiu en què cada participant romanga d'alta en el taller.  
En el supòsit d'estar prevista la realització de PNL, es presentarà en l'indicat termini una relació d'empreses en què es realitzaran, així com una declaració firmada pel centre formatiu i les empreses fent constar l'assumpció dels compromisos previstos en este capítol, d'acord amb l'annex a la present Ordre.  
h) Si és el cas, podrà aportar junt amb esta documentació la sol·licitud de petició de bestreta de la subvenció concedida.  
Article 22. Duració i horari   
1. Els tallers de formació i inserció laboral tindran una duració màxima de 500 hores.  
2. L'horari del taller en el període d'estada en el centre formatiu estarà comprés entre quatre i sis hores diàries, de dilluns a divendres, llevat que el director territorial d'Ocupació del SERVEF autoritze un altre distint. En cap cas es podrà autoritzar un horari inferior a 20 hores ni superior a 40 hores setmanals.  
3. En el supòsit de PNL, l'horari s'adequarà a les condicions dels centres de treball en què es realitzen estes.  
4. Els tallers hauran de començar durant l'exercici 2011, i podran finalitzar abans del 30 d'abril del 2012.  
Article 23. Control del desenvolupament del taller  
1. Una vegada començat el taller i presentada la documentació esmentada en l'article 21, l'entitat col·laboradora estarà obligada a aportar la següent documentació, d'acord amb les instruccions que li seran notificades amb anterioritat a l'inici del taller:  
- Control d'assistència mensual que contindrà la firma diària de l'alumnat assistent.  
- Parts d'alta i baixa produïts.   
- Comunicació d'incidències que es produïsquen en el desenvolupament de cada taller.  
2. Procedirà la suspensió cautelar del desenvolupament de l'acció formativa quan:  
- El taller no estiga en funcionament.  
- El personal tècnic docent o l'alumnat no estiguen presents.  
- L'alumnat estiga sent dedicat a funcions diferents de les establides en esta ordre.  
- El material de consum i/o els equips o dotacions no es corresponguen amb els aprovats en la resolució.  
- El personal tècnic docent no responga al perfil assenyalat en cada un dels respectius projectes d'actuació.  
- L'incompliment de la normativa en matèria de seguretat i salut en el treball.  
- Qualsevol altra causa greu que afecte el normal desenvolupament de l'acció formativa.  
Serà competent per a acordar la suspensió cautelar el director general del SERVEF, o la persona en qui delegue.  
Article 24. Altes i baixes dels alumnes  
1. L'entitat només podrà substituir les baixes produïdes per noves altes durant el primer quart de la duració del taller. Incórrer en més de tres faltes no justificades al mes de l'alumne causarà la seua baixa.  
2. Es considerarà que un alumne és alta en un taller sempre que haja tingut una presència efectiva almenys de cinc dies lectius.  
Article 25. Avaluació de l'alumnat  
1. L'avaluació dels alumnes dels tallers serà contínua i es farà prenent com a referència els objectius establits per l'equip de formadors en les àrees establides en l'article 8 de la present Ordre.  
Es realitzarà una avaluació inicial en què s'estudie el nivell d'accés de l'alumnat quant a actituds, capacitats i coneixements bàsics, de manera que el procés d'ensenyança-aprenentatge puga adquirir el caràcter individualitzat que estos programes requerixen.  
Durant el desenvolupament del Programa, cada docent farà el seguiment i l'avaluació del component formatiu que impartisca, i deixarà constància per escrit dels resultats de la dita avaluació contínua en les sessions de seguiment i avaluació que l'equip educatiu realitzarà periòdicament, supervisades per la persona que coordine el Programa.  
2. El SERVEF podrà comprovar la capacitació de l'alumnat que finalitze el taller.  
Article 26. Sobre la qualitat de la docència  
Durant la impartició de cada taller es podrà demanar l'opinió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, i així mateix serà informada del contingut i resultat d'estes.  
Article 27. Finalització del taller  
A la conclusió de cada taller es presentarà una acta que continga les qualificacions finals de l'alumnat assistent, una memòria final que expose els objectius del taller i els resultats aconseguits, així com la documentació acreditativa que, respecte de les PNL, s'han efectuat les comunicacions assenyalades en l'article 5.  
El termini de presentació de la dita documentació serà el de 15 dies naturals des de la finalització del taller.  
El SERVEF expedirà el corresponent certificat individualitzat d'aprofitament a les persones que hagen superat amb èxit el taller, amb indicació dels mòduls formatius completats, la duració de cada mòdul, així com la realització de PNL, la seua duració i l'empresa en què s'han desenvolupat. Així mateix, s'indicaran les dades del registre del certificat.  
Secció segona  
Pràctiques no laborals  
Article 28. Àmbit d'aplicació  
Els tallers podran incloure, amb caràcter voluntari per a l'entitat organitzadora, un període de Pràctiques no Laborals que es realitzaran en empreses com a part integrant de l'acció formativa.  
Per a la selecció de la possible empresa on realitzar les PNL les entitats beneficiàries podran utilitzar els servicis de les Cambres de Comerç, Indústria i Navegació.  
Article 29. Objectius  
Les PNL tenen com a objectius, entre altres:  
a) Facilitar la inserció laboral de l'alumnat participant en els tallers, per mitjà de la realització de pràctiques en centres de treball que reproduïsquen les condicions habituals de l'entorn empresarial.  
b) Complementar l'adquisició per l'alumnat de la competència professional aconseguida, per mitjà de la realització d'un conjunt d'activitats de formació identificades entre les activitats productives del centre de treball.  
c) Contribuir a l'èxit de les finalitats generals de la formació professional (adquisició de la competència professional característica de cada ocupació, i una identitat i maduresa professionals motivadores de futurs aprenentatges i adaptacions al canvi de qualificacions).  
d) Facilitar l'avaluació dels aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.  
e) Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar la seua futura inserció professional.  
Article 30. Programa formatiu  
1. L'entitat beneficiària elaborarà, d'acord amb el centre de treball en què es realitzen PNL, un programa formatiu en què, necessàriament, haurà de constar:  
a) Àrees o departaments del centre de treball en què participarà l'alumnat, amb la temporalització corresponent a cada u.  
b) Desenvolupament de les activitats en cada àrea o departament, amb especificació de:  
- Activitats formatiu-productives, que han de servir per a executar o, si és el cas, completar la competència professional requerida en l'ocupació.  
- Activitats d'avaluació que han de permetre a l'alumne demostrar la competència professional objecte d'acreditació i a l'instructor del centre de treball obtindre suficient evidència d'esta.  
2. S'haurà de notificar als representants legals dels treballadors de les empreses on estiga prevista la realització de les PNL, el programa d'estes, així com les persones participants.  
Article 31. Avaluació de les PNL  
El centre de treball en què es desenvolupe la PNL designarà un instructor per cada tres alumnes o fracció d'entre el personal qualificat d'esta, i les funcions del qual seran les següents:  
- Supervisar i recolzar tècnicament els alumnes en el desenvolupament de les pràctiques.  
- Distribuir les tasques entre l'alumnat.  
- Col·laborar en l'avaluació dels alumnes.  
Article 32. Funcions i tasques  
El seguiment i l'avaluació de l'alumnat seran realitzats pel professorat de l'entitat beneficiària, en col·laboració amb l'instructor del centre de treball.  
Article 33. Període de realització  
La PNL, en aquells casos en què estiga programada, es realitzarà en l'últim període del taller, i la seua duració estarà compresa entre 100 i 200 hores, ajustant-se el seu horari al del centre de treball.  
Article 34. Relació alumne-centre de treball  
1. La relació entre l'alumne i el centre de treball no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa, ni pels resultats que puguen derivar-se d'ella.  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que realitze activitats formatives en ella, llevat que s'establisca a este efecte una relació laboral de contraprestació econòmica per servicis contractats. En este cas, es considerarà que l'alumne abandona el «programa formatiu» en el centre de treball, fet que haurà de ser comunicat per l'empresa o institució col·laboradora al professor-tutor, qui procedirà a donar de baixa a este alumne, ja que la PNL i la contractació han de quedar perfectament delimitades.  
3. L'alumnat estarà cobert, en tot cas, pel assegurança a què fa referència l'article 21.2.  
Article 35. Compensació econòmica a les empreses col·laboradores  
Per la realització de PNL, les empreses privades col·laboradores podran percebre una compensació econòmica per alumne/hora de pràctica de 0,6 euros.  
CAPÍTOL IV  
Procediment de justificació comprovació i pagament  
Secció primera  
Dels costos subvencionables  
Article 36. Costos elegibles per a les entitats beneficiàries  
D'acord amb l'Ordre TIN/2965/2008, de 14 d'octubre, per la qual es determinen els gastos subvencionables pel Fons Social Europeu durant el període de programació de 2007/2013, els costos elegibles es distribuiran en:  
1. Costos directes de l'activitat formativa:  
a) Les retribucions dels docents interns i externs podent-se incloure salaris, assegurances socials, dietes i gastos de locomoció i, en general, tots els costos imputables als docents en l'exercici de les activitats de preparació, impartició, tutories i avaluació als participants de les accions formatives.  
També es podran imputar costos de control de la qualitat de la docència. Este concepte haurà d'estar especificat en el projecte que acompanya a la sol·licitud de l'acció formativa, si es justificaran gastos per este. Les activitats de control de la qualitat de la docència podran ser exercides per personal no docent. Com a màxim, l'import que s'impute a este apartat serà el 10% dels costos de docència.  
Amb caràcter merament enunciatiu, i no limitador, com a accions de control de la qualitat de la docència, les sessions d'autoavaluació per a la millora contínua, l'elaboració de plans de millora, la identificació d'àrees de millores, les enquestes al professorat i a l'alumnat, etc.   
Estos gastos hauran de presentar-se degudament desglossats per hores dedicades a l'acció a què s'imputen.  
b) Els gastos d'amortització d'equips didàctics i plataformes tecnològiques, calculats amb criteris d'amortització acceptats en les normes de comptabilitat, així com el lloguer o arrendament financer d'estos, exclosos els seus interessos, suportats en l'execució de les accions formatives.  
Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas s'imputaran per hores d'utilització.  
c) Gastos de mitjans didàctics i/o adquisició de materials didàctics, així com els gastos en béns consumibles utilitzats en la realització de les accions formatives, incloent el material de protecció i seguretat. Així mateix, en el cas de teleformación, els costos imputables als mitjans de comunicació utilitzats entre formadors i participants.  
Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas, s'imputaran per hores d'utilització.  
d) Els gastos de lloguer, arrendament financer, exclosos els seus interessos, o amortització de les aules, tallers i la resta de superfícies utilitzades en desplegament de l'acció.  
Estos gastos hauran de presentar-se degudament desglossats per acció formativa i s'imputaran pel període de duració de l'acció.  
Els gastos d'amortització es calcularan segons normes de comptabilitat generalment acceptades, aplicant-se el mètode d'amortització segons les taules aprovades pel Reglament de l'Impost de Societats.  
e) Gastos d'assegurances d'accidents dels participants.  
Estos gastos hauran de presentar-se degudament desglossats per acció formativa i la seua imputació es farà pel nombre de participants.  
f) Els gastos de publicitat per a l'organització i difusió de les accions formatives.  
Estos gastos hauran de presentar-se degudament desglossats per acció formativa.  
2. Costos associats de l'activitat formativa:  
a) Els costos de personal de suport tant d'intern com extern necessaris per a la gestió i execució de l'activitat formativa.  
Per este concepte seran imputables els gastos que es produïsquen tant en el període d'impartició del curs, com en els 15 dies anteriors al seu inici i els 15 dies posteriors a la seua finalització.  
b) Altres costos: Llum, aigua, calefacció, missatgeria, correu, neteja i vigilància, i altres costos, no especificats anteriorment, associats a l'execució de l'activitat formativa, així com, els costos derivats de la realització de les Pràctiques No Laborals.  
De conformitat amb l'article 31, apartat 9, de la Llei 38/2003, de 17 de novembre, estos costos hauran d'imputar-se pel beneficiari a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura que tals costos corresponguen al període en què efectivament es realitza l'activitat.  
La suma dels costos associats no podrà superar el 20% dels costos de l'activitat formativa, esta limitació percentual s'aplicarà una vegada practicades les minoracions que per hores i/o alumnes pogueren correspondre en aplicació del que preveu la present ordre.  
3. Gastos d'ajuda per assistència dels alumnes als tallers, que seran abonades a mes vençut.  
4. Gastos per inversions en el cas de tallers dirigits a persones discapacitades, i que comprendrà els gastos per inversió o adquisició d'equipaments directament relacionats amb l'acció formativa, i d'adaptació de locals per al desenvolupament de les accions formativa. Estes inversions hauran de realitzar-se en el període corresponent al primer quart del TFIL.  
5. No es considerarà gastos subvencionable l'IVA o qualssevol altres impostos indirectes quan siguen susceptibles de recuperació o compensació per l'entitat beneficiària. A estos efectes quan en les declaracions presentades s'utilitzen regles de prorrata, es considerarà que l'entitat ha suportat efectivament com a gasto, el percentatge restant de l'última declaració "Resum anual" presentada amb anterioritat a la data de justificació de la subvenció  
6. Per a ser considerats gastos subvencionables estos hauran de respondre de manera indubtable a la naturalesa de l'activitat subvencionada.  
7. En cap cas el cost d'adquisició dels conceptes de gastos subvencionables podrà ser superior al valor de mercat.  
Secció segona  
Procediment de justificació i pagament de la subvenció  
Article 37. Pagament i liquidació de les subvencions  
1. Podrà anticipar-se a l'entitat beneficiària el pagament de l'import de l'ajuda concedida en el percentatge màxim que legalment es preveja, prèvia les corresponents garanties constituïdes a favor de la Generalitat en la forma legalment prevista. Estaran exempts de l'obligació de presentar garantia els beneficiaris de les ajudes en els casos legalment previstos. Amb este fi haurà de disposar d'un compte bancari específic a la que el SERVEF transferirà el muntant total o parcial, segons siga procedent, de la subvenció concedida. El compte aportat en el document de manteniment de tercers presentat amb la sol·licitud, servirà a l'esmentat objecte.  
Les bestretes hauran de sol·licitar-se abans del 16 de novembre del 2011 i sempre abans que haja finalitzat l'acció formativa.  
2. La justificació de la possible bestreta i/o el pagament de la subvenció es faran efectius al finalitzar l'acció subvencionada, prèvia presentació d'un compte justificatiu, d'acord amb allò que s'ha assenyalat en l'article 72 del Reglament de la Llei General de Subvencions, a través de l'aplicació SIDEC, proporcionada pel SERVEF.   
El dit compte justificatiu hi haurà de contindre la documentació següent:  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) una memòria econòmica justificativa del cost de les activitats realitzades, que contindrà:  
- una relació classificada dels gastos i inversions de l'activitat, amb indicació del creditor i del document, el seu import, data d'emissió i data de pagament, així com la quantia imputada si és el cas;  
- les factures o document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament. Quan la persona física que emeta una factura siga la beneficiària de la subvenció, o forme part de la Comunitat de Béns beneficiària, es farà constar expressament esta circumstància, no admetent-se esta en cas contrari.  
- indicació dels criteris de repartiment dels costos incorporats a la relació de gastos abans citada que haurà de contindre suficient nivell de detall perquè els corresponents justificants puguen ser considerats com a vàlids.  
- una relació detallada d'altres ingressos que hagen finançat l'activitat subvencionada amb indicació del seu import i procedència;  
- els tres pressupostos que, en aplicació de l'article 31.3 de la Llei General de Subvencions, dega haver sol·licitat el beneficiari;  
- la carta de pagament de reintegrament en el supòsit de romanents no aplicats, d'acord amb la normativa aplicable. A estos efectes l'ingrés s'haurà d'efectuar per mitjà de xec o transferència bancària al compte número 0474-6705-30-1610878157 del BSCH (Banco Santander Central Hispano), a favor del Servici Valencià d'Ocupació i Formació, identificant el número d'expedient.   
- Identificació de la subcompte d'ingressos on es comptabilitza la subvenció concedida. Relació de subcomptes de gastos utilitzades per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i gastos pels quals s'efectua la comptabilització de la subvenció.  
3. Si l'import de la subvenció concedida fóra inferior a 60.000 euros, la justificació de la possible bestreta i/o el pagament de la subvenció es faran efectius al finalitzar l'acció subvencionada, prèvia presentació d'un compte justificatiu simplificat d'acord amb allò que s'ha assenyalat en l'article 75 del Reglament de la Llei General de Subvencions, a través de l'aplicació informàtica SIDEC, proporcionada pel SERVEF.  
El dit compte justificatiu simplificat inclourà la documentació següent:  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) una relació classificada dels gastos i inversions de l'activitat, amb la identificació del creditor i del document, el seu import, data d'emissió, data de pagament i criteris de repartiment d'estos, així com la quantia imputada si és el cas.   
Quan la persona física que emeta una factura siga la beneficiària de la subvenció, o forme part de la Comunitat de Béns beneficiària, s'haurà d'aportar necessàriament la mencionada factura, fent-se constar expressament esta circumstància, no admetent-se esta, en cas contrari.  
c) un detall d'altres ingressos o subvencions que hagen finançat l'activitat subvencionada amb indicació de l'import i procedència;  
d) si és el cas, la carta de pagament de reintegrament en el supòsit de romanents no aplicats, d'acord amb la normativa aplicable, que s'ingressarà en el mateix compte esmentat en el supòsit anterior.  
e) Identificació de la subcompte d'ingressos on es comptabilitza la subvenció concedida. Relació de subcomptes de gastos utilitzades per a la gestió de la subvenció.  
En este cas el director territorial podrà requerir al beneficiari perquè aporte la resta de la documentació prevista en el número 2 d'este article, per a procedir a la seua comprovació a fi d'obtindre una evidència raonable sobre l'adequada aplicació de la subvenció.  
Amb este fi se seleccionaran, a través de tècniques objectives de mostratge, un mínim d'un 10% de les subvencions concedides. Així mateix, per acord del director territorial respectiu, es podran incloure en esta comprovació a les entitats que es considere oportú basant-se en les circumstàncies que pogueren concórrer.   
4. Als efectes previstos en l'article 73 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, haurà de constar en els justificants originals, independentment de l'obligatorietat de la seua aportació a l'administració en primera instància d'acord amb el sistema de justificació aplicable, el número d'expedient, la quantia imputada i el percentatge de cofinançament comunitari, si és el cas. La dita dada s'incorporarà pel beneficiari per mitjà d'estampillament sobre l'original del document.   
5. El compte justificatiu haurà de presentar-s'hi en el termini de dos mesos a comptar de la data de finalització de l'acció formativa subvencionada. Transcorregut el dit termini sense que s'haguera efectuat la presentació de la indicada documentació, per la Direcció Territorial corresponent s'aplicarà allò que s'ha previst per a estos casos en el Reglament de la Llei 38/2003, de 17 de novembre, General de Subvencions.  
En l'indicat termini s'hauran de presentar els contractes laborals que acrediten el compliment del compromís d'inserció, contractes que hauran de ser almenys de tres mesos de duració en el supòsit de ser a jornada completa, o equivalent en el cas de ser a jornada parcial.  
La justificació de la inversió realitzada s'efectuarà dins dels dos mesos següents a realització d'esta.  
6. Els pagaments corresponents al professorat quan siguen efectuats directament per l'entitat beneficiària a la persona física interessada, es justificaran per mitjà del pertinent comprovant de la transferència bancària. En els altres casos es justificaran preferentment per mitjà del document de transferència bancària. En tot cas, per a gastos menors, acreditats per mitjà de rebuts, estos identificaran clarament el perceptor firmant d'estos.   
7. Quan procedisca s'haurà d'aportar en els mateixos terminis i junt amb la restant documentació justificativa la Declaració "Resum anual" de l'IVA, model 390.   
Article 38. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats a les entitats beneficiàries, no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
Secció tercera  
Causes de minoració i reintegrament  
Article 39. Causes específiques de minoració i reintegrament  
1. L'alteració d'alguna de les característiques no essencials del projecte aprovat; l'incompliment d'algunes condicions establides en la resolució; la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades que en el seu conjunt superen el cost de l'activitat que haja de desenvolupar el beneficiari, podran donar lloc a la minoració de la subvenció concedida.  
2. En especial, a la vista de la documentació presentada, es procedirà a la minoració de la subvenció concedida en els supòsits següents:  
a) No haver-se impartit la totalitat de les hores aprovades per resolució. Es procedirà en este supòsit a la minoració proporcional de la subvenció concedida.  
b) Per baixes dels alumnes:  
La diferència entre el nombre d'alumnes establit en la resolució de concessió i els alumnes que finalitzen el curs, determinarà la minoració proporcional de la subvenció concedida, o de l'import de la subvenció resultant una vegada practicada la minoració per hores, si és el cas.  
La baixa d'un alumne desocupat com a conseqüència de la seua contractació o inserció laboral, no determinarà la minoració prevista per esta causa, amb independència del percentatge d'assistència a l'acció formativa.   
Estes baixes s'acreditaran per mitjà de declaració responsable on conste el nom de l'empresa, la data de contractació i el número patronal, extrems que podran ser comprovats per l'administració, o per mitjà de l'alta en el Règim Especial de Treballadors Autònoms.  
Durant el primer quart de la duració del curs, l'entitat podrà incorporar nous alumnes fins a completar el número que fixa la resolució de concessió, i substituir els alumnes que hagen sigut baixa amb noves altes.   
Si els abandons tingueren lloc després del mencionat període s'admetran desviacions per acció formativa de fins a un 15% del nombre d'alumnes donats d'alta en este moment.  
A l'efecte de determinar la subvenció una vegada executada la formació, es considerarà que un alumne ha finalitzat la formació quan haja assistit, almenys, al 75% de la duració de l'acció formativa.  
No es minorarà, així mateix la subvenció per la baixa de tres alumnes, que no disposen de la preparació suficient, apreciada pel tècnic d'enllaç, en el moment de realitzar la PNL.  
Les minoracions pel concepte de baixes d'alumnes, es practicaran sobre tots els gastos arreplegats en l'article 36, a excepció dels relatius a la docència i control de qualitat d'esta.  
c) Per no haver-se justificat en els termes establits en l'Ordre i en la resolució de concessió d'ajudes la totalitat dels gastos subvencionats.  
d) Per incloure, entre el personal docent, algun professor amb un perfil inferior al previst en el corresponent projecte formatiu. En este cas, la minoració s'efectuarà únicament respecte del gasto corresponent al dit professor.  
e) Per incomplir el compromís de realització de les PNL respecte del nombre d'alumnes participants en el curs a l'iniciar-se estes, la duració d'este període, o d'alguna de les clàusules establides en el conveni de col·laboració per a la realització d'estes pràctiques, es procedirà a la minoració del 30% sobre el correctament justificat, una vegada aplicades les anteriors minoracions. Tot això sense perjuí de les responsabilitats que en cada cas pogueren exigir-se a l'entitat.  
f) Per no haver-se acreditat íntegrament el compromís d'inserció assumit per l'entitat. Esta minoració s'aplicarà sobre el total de la subvenció concedida, o de l'import resultant després de practicar les minoracions oportunes, si és el cas, d'acord amb el grau d'incompliment del compromís d'inserció o contractació.  
3. Qualsevol dels casos previstos en l'article 37 de la Llei 38/2003, de 17 de novembre, General de Subvencions, així com en els articles 91, 92 i 93 del Reglament d'aplicació de la indicada Llei, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb el desistiment sense efecte de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.  
En especial, es podrà resoldre la subvenció concedida en els següents supòsits d'incompliment per part de l'entitat:  
a) Obtenció de la subvenció falsejant les condicions requerides per a això o ocultant aquelles que ho hagueren impedit.  
b) Incompliment de la finalitat per a la qual la subvenció va ser concedida, o de les condicions exigides per a la seua concessió en la resolució d'aprovació.  
c) Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.  
d) Qualsevol altre motiu que perjudique el fi últim pel que la subvenció haja sigut concedida i, en particular, l'incompliment dels criteris emanats de la present Ordre, en especial la no realització de les PNL, quan estes figuren en la sol·licitud.  
e) La falsedat de les dades contingudes en la declaració prevista en l'apartat 2 i 3 de l'article 37 de la present Ordre.  
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.  
Tot això sense perjuí del que preveu la mencionada Llei 38/2003, General de Subvencions quant a infraccions i sancions administratives en matèria de subvencions.  
DISPOSICIONS ADDICIONALS  
Primera  
A fi d'atendre el finançament de les ajudes previstes en la present ordre, d'acord amb el que preveu el Projecte de Pressupostos de la Generalitat per a l'exercici 2011, subprograma pressupostari 322.52, es destinen com a import màxim:  
Per als Tallers de Formació i Inserció Laboral per a persones en risc d'exclusió social 3.850.000 euros a càrrec de la Línia pressupostària T5252000, susceptible de ser cofinançada en un 80% pel Fons Social Europeu;  
Per als Tallers de Formació i Inserció Laboral per a discapacitats 4.050.000 euros a càrrec de la Línia pressupostària T5253000 susceptible de ser cofinançada en un 80% pel Fons Social Europeu;  
Per als Tallers de Formació i Inserció Laboral per a immigrants 3.750.000 euros a càrrec de la Línia Pressupostària T5258000, susceptible de ser cofinançada en un 80% pel Fons Social Europeu;  
Les subvencions a la inversió previstes en la present Ordre es finançaran a càrrec de l'indicat Projecte de pressupost i subprograma pressupostari, línia T0587000 un import màxim de 340.000 euros.  
La concessió de les ajudes està condicionada a l'existència, en els Pressupostos de 2011 de la Generalitat, del corresponent crèdit adequat i suficient.   
Les dites quantitats globals màximes, podran ser ampliades en funció del pressupost disponible per a la qual cosa es faculta el director general del SERVEF per a aprovar les dites ampliacions, havent de publicar la corresponent resolució el Diari Oficial de la Comunitat Valenciana, sense necessitat d'obrir un nou termini de presentació de sol·licituds.  
Segona  
En el no previst en la present ordre, és aplicable la normativa bàsica continguda en la Llei 38/2003, de 17 de novembre, General de Subvencions, en el Reglament d'esta aprovat per Reial Decret 887/2006, de 21 de juliol, i les prescripcions contingudes en els articles del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, que aplicant-se a esta matèria no estiguen en contradicció amb aquella.  
Tercera  
Les ajudes a la formació regulades en el present acte, són compatibles amb el mercat comú a tenor de l'article 107, apartat 3 del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, del Tractat i de comunicar d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
DISPOSICIONS FINALS  
Primera  
Es faculta el director general del SERVEF, per a dictar totes aquelles instruccions i adoptar les mesures que considere oportunes per al desenvolupament i l'aplicació de la present ordre; així com per a modificar els terminis establits en esta, amb caràcter excepcional, quan concórreguen circumstàncies degudament motivades que impossibiliten el seu compliment.  
Segona  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
En cas d'entitats locals, podran interposar recurs contenciós administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
València, 29 de desembre de 2010  
El vicepresident segon del Consell i  
conseller d'Economia, Hisenda i Ocupació,  
GERARDO CAMPS DEVESA  
ANNEX  
Model de declaració de realització de Pràctiques No Laborals  
Sr/Sra. ..., com a representant del Centre Formatiu ..., i el Sr/Sra. ..., com a representant de l'empresa ..., dedicada principalment a l'activitat de ...,  
DECLAREN  
Que havent-se sol·licitat subvenció per a la realització d'un taller de Formació i Inserció Laboral, a l'empara de l'Ordre de . de ... de .., de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral i es regula el procediment per a la concessió d'ajudes durant l'exercici de 2011 es desenvoluparà en l'empresa amunt mencionada un període de Pràctiques No Laborals com a part integrant del taller, per la qual cosa ambdós parts assumixen els compromisos previstos en el capítol III de la dita Ordre.  
... , ... de 2011  
SEGELL I FIRMA DEL CENTRE FORMATIU SEGELL I FIRMA DE L'EMPRESA